Eugen Voicu a declarat la FANATIK SUPERLIGA la mijlocul lunii martie că nu-l dorește acționar la Dinamo pe Cristi Borcea. Au urmat schimburi de replici dure între actualul și fostul finanțator din Ștefan cel Mare. Mihai Stoica l-a „înțepat” pe Eugen Voicu după remiza lui Dinamo cu U Cluj, scor 3-3, în etapa a 8-a din play-out-ul SuperLigii.
Cristi Borcea, fost acționar la Dinamo în perioada 1995-2012, nu este dorit în actuala conducere din Ștefan cel Mare. Eugen Voicu, acționar majoritar la Red&White, societate care deține Dinamo, a spus cu subiect și predicat la FANATIK SUPERLIGA că Borcea nu se numără printre cei pe care îi vrea la conducere.
“Nu ne-a contactat şi nu este profilul pe care ni-l dorim în acţionariat. Vrem să vorbim de o nouă eră la Dinamo în care lucrurile se întâmplă puţin diferit faţă de cum se întâmplau în trecut. Cum erau pe vremea dumnealui, pe vremea altora”, spunea Eugen Voicu.
Mihai Stoica s-a declarat șocat pentru că Eugen Voicu l-a „înțepat” pe Cristi Borcea. Președintele Consiliului de Administrație de la FCSB a comentat schimbul de replici după remiza lui Dinamo, scor 3-3 cu U Cluj, în etapa a 8-a din play-out-ul SuperLigii.
„Nu cunosc pe nimeni din conducerea lui Dinamo. Am vorbit în iarnă cu Andrei Nicolescu, doar legat de un jucător. Dar pe mine m-a șocat altceva. Declarația domnului Voicu, tatăl. Că înțeleg că sunt tată și fiu.
El a spus într-un moment în care nu avea niciun motiv să o facă că nu prea are ce căuta Cristi Borcea la Dinamo. «Noi vrem să facem altceva». Când era Borcea, cu metodele lui atât de hulite, Dinamo lua campionate.
Și Dinamo exista și în Europa, A fost în primăvara europeană. Cu Borcea a fost cea mai bună perioadă a lui Dinamo de după Revoluție. Și tu îl renegi pe Borcea când nimeni nu ți-a cerut asta?
De ce? Eu am rămas șocat! Mai dinamovist decât Borcea… Îl cunosc foarte bine, îi cunosc copiii. Oamenii sunt bolnavi de Dinamo”, a declarat Mihai Stoica, la Orange Sport.
Cristi Borcea a venit cu o replică dură pentru Eugen Voicu după declarațiile de la FANATIK SUPERLIGA. Fostul acționar l-a acuzat pe acționarul majoritar Red&White că nu are putere financiară încât să susțină un club de talia lui Dinamo.
”La Dinamo nu e important să rămâi și să te bați pentru retrogradare, important este să ataci cupele europene, campionatul, Cupa. (n.r. când se va întâmpla asta?) Dacă rămâne Voicu, nu cred.
Uitați-vă acum, este o radiografie mult mai amplă și mai concretă. Eu când am plecat de la Dinamo, în 2011, erau șase milioane și ceva și tot timpul ne băteam la campionat și Cupă.
Să dea Dumnezeu să rămână în Liga 1 (n.r. SuperLiga), asta ne dorim toți dinamoviștii, dar eu zic că nu-l prind pe Voicu două paltoane. Cum a spus el, nu este de talia lui Dinamo. Și ca exprimare, ca fizic, mentalitate financiară”, spunea Cristi Borcea, la începutul lunii aprilie.